**TAOTLUSVOORU TINGIMUSED JA KORD**
*Kinnitatud 29. august 2023*

Eesti Abipolitseinike Kogu (EAPK) **kuulutab välja lisataotlusvooru** abipolitseinike tegevuse toetamiseks mõeldud **projektide rahastamiseks**.

Üle Eesti on toimetamas tegusaid abipolitseinike rühmi ja mittetulundusühinguid, kes panustavad abipolitseinike tegevuse arendamisse kohalikul tasandil. EAPK annab oma panuse omavahelise koostöö parandamiseks ja kogukondlike ühenduste toetamiseks. Finantsilist toetust saab küsida projektidele, millega korraldatakse abipolitseinike toetamiseks või tutvustamiseks mõeldud tegevusi kogukondlikul tasandil.

**Toetust saab küsida** abipolitseinike tegevuse

* arendamiseks mõeldud ühekordsele tegevusele (koolitus, õppepäev, seminar vm) või tegevuste kogumile (nt koolituste sari);
* abipolitseinike tänu- või motivatsiooniüritustele;
* tutvustamiseks mõeldud materjalide loomiseks (nt infolehed).

**Toetust ei saa küsida** sellise tegevuse läbiviimiseks või vara soetamiseks, mille tagab üldjuhul Politsei- ja Piirivalveamet (nt külm- ja tulirelvade õpe, soetamine jmt).

**Toetust saavad taotleda** abipolitseinike rühmad ja kogukonda esindavad organisatsioonid. Juhul, kui projekti kaasatakse kolmandaid osapooli (nt tellitakse koolitus mõnelt koolitajalt, ostetakse vara), peavad need osapooled olema nimetatud taotlusankeedis.

**Taotlusvooru toetuste kogusuurus** on 10 000 eurot. Ühe projekti maksimaalne toetussumma on 3000 eurot (koos käibemaksuga). Minimaalne omaosalus on 5% projektisummast, mis peab lisanduma EAPK poolt eraldatavale toetussummale. Näiteks kui otsustatakse taotleda 3000 eurot, siis omaosalus peaks olema 150 eurot, st projekti kogumaksumus on minimaalselt 3150 eurot (koos käibemaksuga).

**Toetuse taotlemiseks**

* esitada lisas 1 oleva täidetud **taotlusankeet hiljemalt 22.09.2023 kell 12:00** aadressile kogu@abipolitseikogu.ee;
* **abipolitseinike organisatsiooni** esitatud taotlusankeet peab olema digitaalselt allkirjastatud allkirjaõigusliku isiku(te) poolt;
* **abipolitseinike rühma** esitatud taotlusankeet peab olema digitaalselt allkirjastatud 3 rühmaliikme poolt ja kinnitatud rühmajuhi digitaalse allkirjaga;
* kooskõlastada projekt eelnevalt Politsei- ja Piirivalveameti prefektuuri vabatahtlike teenuse piirkondliku koordinaatoriga. Kirjalik koordinaatori kooskõlastus (e-kirjana) peab olema lisatud taotlusankeedile.

EAPK juhatus teeb otsuse projektidele eraldatavate toetuste osas hiljemalt **29.09.2023**, arvestades eelkõige projekti eesmärki, põhjendatust ja kasusaajaid. Positiivse otsuse saanud projektidele kantakse toetussumma üle hiljemalt **06.10.2023**. Kui toetuskõlblikke taotlusi on rohkem kui toetuste kogusumma 10 000 (kümme tuhat) eurot, **järjestatakse toetust saavad projektid esitamise kuupäeva järgi ning toetussummad antakse välja kõigepealt esimesena saabunud taotlusele, siis teisena saabunud taotlusele jne.** EAPK-l on õigus küsida otsuse tegemiseks täiendavat informatsiooni.

**Projekt peab olema teostatud** hiljemalt 01.05.2024 ja selle digitaalselt allkirjastatud kokkuvõte (lisa2) tuleb esitada EAPK-le hiljemalt 01.05.2024 aadressile kogu@abipolitseikogu.ee.

Projekti **teostades peab olema välja toodud koostöö EAPK-ga**, sh projektide puhul, kus on võimalik, kasutatud ka EAPK logo (lisa 3).

EAPK-l on õigus küsida taotlenud organisatsioonilt neile eraldatud finantsiline toetus tagasi, kui

* projekt ei ole vastavalt taotlusele teostatud,
* projekti ei ole panustatud omaosalusega või
* kokkuvõte ei ole hiljemalt 01.05.2024 EAPK-le esitatud.

EAPK-l on õigus küsida vajaduse korral toetuse kasutamist tõendavaid dokumente, nt arveid ja lepinguid.

Küsimuste tekkimise korral palume saata need e-postile kogu@abipolitseikogu.ee.

Lugupidamisega

Eesti Abipolitseinike Kogu juhatus

Illimar Reinbusch

Enel Pungas

Margus Koppel

Eesti Abipolitseinike Kogu on 2011. aastal loodud iseseisev mittetulundusühing, mille eesmärgiks on ühendada Eestis tegutsevad abipolitseinikud. EAPK ülesanne on arendada abipolitseinike tööd ning infovahetust. EAPK on Eesti Politsei- ja Piirivalveameti ning Siseministeeriumi strateegiline partner, mis koondab abipolitseinike arvamusi ja seisukohti ning esindab neid õigusloomes.